arnastofnun/IGC-2024 huggingface dataset:
Fullgilding samnings gegn pyndingum Þingsályktun - þingskjal nr. 1041

120. löggjafarþing 1995–1996.

Nr. 10/120.

Þskj. 1041 - 475. mál.

Þingsályktun um fullgildingu samnings gegn pyndingum og annarri grimmilegri, ómannlegri eða vanvirðandi meðferð eða refsingu.

Alþingi ályktar að heimila ríkisstjórninni að fullgilda fyrir Íslands hönd samning gegn pyndingum og annarri grimmilegri, ómannlegri eða vanvirðandi meðferð eða refsingu sem gerður var í New York 10. desember 1984 og staðfesta breytingu á samningnum sem gerð var í New York 9. september 1992.

Samþykkt á Alþingi 22. maí 1996.
Samningur milli Efnahagsbandalags Evrópu og Íslands Þingsályktun - þingskjal nr. 1042

120. löggjafarþing 1995–1996.

Nr. 11/120.

Þskj. 1042 - 491. mál.

Þingsályktun um staðfestingu viðbótarbókunar við samninginn milli Efnahagsbandalags Evrópu og lýðveldisins Íslands.

Alþingi ályktar að heimila ríkisstjórninni að staðfesta fyrir Íslands hönd viðbótarbókun við samninginn milli Efnahagsbandalags Evrópu og lýðveldisins Íslands í kjölfar aðildar lýðveldisins Austurríkis, lýðveldisins Finnlands og konungsríkisins Svíþjóðar að Evrópusambandinu sem gerð var í Brussel 26. janúar 1996.

Samþykkt á Alþingi 22. maí 1996.
Menningar- og tómstundastarf fatlaðra Nefndarálit - þingskjal nr. 1085

1995–96. – 1065 ár frá stofnun Alþingis.

120. löggjafarþing. – 71 . mál.

1085. Nefndarálit um till. til þál. um skipun nefndar um menningar- og tómstundastarf fatlaðra.

Frá félagsmálanefnd.

Nefndin hefur fjallað um tillöguna og fengið sendar umsagnir um hana frá fræðslustjóra Vesturlandsumdæmis, fræðslustjóra Austurlandsumdæmis, fræðslustjóra Suðurlandsumdæmis, Ferðafélögum hf., Geðhjálp, Þroskaþjálfaskóla Íslands, Félagi íslenskra leikskólakennara, Öryrkjabandalagi Íslands, Félagi sérkennara, Félagi þroskaþjálfa, svæðisstjórn málefna fatlaðra Suðurlandi, svæðisstjórn málefna fatlaðra Austurlandi, svæðisstjórn málefna fatlaðra Reykjavík, svæðisstjórn málefna fatlaðra Vestfjörðum, svæðisráði Reykjaness, Félagi framkvæmdastjóra svæðisskrifstofa í málefnum fatlaðra, Þroskahjálp, Sólheimum í Grímsnesi, Sálfræðingafélagi Íslands, menntamálaráðuneyti og félagsmálaráðuneyti.

Þar sem fyrir liggur að á vegum félagsmálaráðuneytisins hefur nýlega hafið störf nefnd sem hefur það verkefni að endurskoða lögin um málefni fatlaðra, nr. 59/1992, leggur nefndin til að tillagan verði samþykkt með eftirfarandi

BREYTINGU:

Tillögugreinin orðist svo:

Alþingi ályktar að fela félagsmálaráðherra að láta kanna á hvern hátt fatlaðir geti notið sumarleyfa, tómstunda, lista og menningarlífs á sama hátt og aðrir í þjóðfélaginu og gera tillögur um úrbætur. Tryggt verði að fulltrúar frá samtökum sveitarfélaga, svæðisskrifstofum um málefni fatlaðra, Öryrkjabandalaginu og Þroskahjálp komi að málinu.

Fyrirsögn tillögunnar verði: Till. til þál. um menningar- og tómstundastarf fatlaðra.

Svanfríður Jónasdóttir sat fundi nefndarinnar sem áheyrnarfulltrúi og er samþykk áliti þessu.

Alþingi, 28. maí 1996.

Kristín Ástgeirsdóttir,

Siv Friðleifsdóttir.

Arnbjörg Sveinsdóttir.

form., frsm.

Pétur H. Blöndal.

Einar K. Guðfinnsson.

Magnús Stefánsson.

Rannveig Guðmundsdóttir.

Kristján Pálsson.

Bryndís Hlöðversdóttir.
Merkingar þilfarsfiskiskipa Nefndarálit - þingskjal nr. 1098

1995–96. – 1065 ár frá stofnun Alþingis.

120. löggjafarþing. – 189 . mál.

1098. Nefndarálit um till. til þál. um breytingu á merkingum þilfarsfiskiskipa.

Frá samgöngunefnd.

Nefndin hefur fjallað um málið og fengið á sinn fund Pál Hjartarson frá Siglingamálastofnun ríkisins.

Nefndin fékk sendar umsagnir um tillöguna frá Siglingamálastofnun ríkisins, Landssambandi íslenskra útvegsmanna, Slysavarnafélagi Íslands, Sjómannasambandi Íslands, Landhelgisgæslu Íslands, Vélstjórafélagi Íslands og Farmanna- og fiskimannasambandi Íslands.

Eftir skoðun nefndarinnar á tillögunni og ábendingar leggur nefndin til að tillagan verði samþykkt með svofelldri

BREYTINGU:

Tillögugreinin orðist svo:

Alþingi ályktar að fela samgönguráðherra að breyta reglugerð nr. 493/1986, um merkingu skipa, þannig að krafa verði gerð um að þilfarsfiskiskip séu merkt með kallmerki skipsins til viðbótar öðrum merkingum sem gerð er krafa um í sömu reglugerð. Við útfærslu slíks ákvæðis og gildissvið skal tekið mið af alþjóðlegum tilmælum um merkingar fiskiskipa.

Kristín Halldórsdóttir sat fundi nefndarinnar sem áheyrnarfulltrúi og er samþykk áliti þessu.

Alþingi, 29. maí 1996.

Einar K. Guðfinnsson,

Magnús Stefánsson.

Kristján Pálsson.

form., frsm.

Egill Jónsson.

Stefán Guðmundsson.

Árni Johnsen.

Ásta R. Jóhannesdóttir.

Ragnar Arnalds.

Gísli S. Einarsson.
Græn ferðamennska Nefndarálit - þingskjal nr. 1112

1995–96. – 1065 ár frá stofnun Alþingis.

120. löggjafarþing. – 66 . mál.

1112. Nefndarálit um till. til þál. um stefnumótun í ferðamálum með áherslu á „græna ferðamennsku“.

Frá samgöngunefnd.

Nefndin hefur fjallað um málið og fengið á fund til sín Magnús Oddsson ferðamálastjóra og Ármann Kr. Ólafsson, aðstoðarmann samgönguráðherra.

Nefndin fékk sendar umsagnir um tillöguna frá Ferðamálasamtökum Suðurlands, Ferðamálasamtökum Vestfjarða, Sambandi veitinga- og gistihúsa, Háskólanum á Akureyri, umhverfisráðuneytinu, Náttúruverndarráði, Félagi íslenskra ferðaskrifstofa, Ferðamálaráði Íslands, Ferðamálasamtökum höfuðborgarsvæðisins, Ingiveigu Guðmundsdóttur ferðamálaráðgjafa, Bændasamtökum Íslands og Félagi háskólamenntaðra ferðamálafræðinga.

Tillagan miðar að því að skipuð verði nefnd sem hafi það að markmiði að fella hugmyndir um „græna ferðamennsku“ inn í stefnumótun í ferðamálum hér á landi. Í nýútkominni skýrslu samgönguráðuneytisins um stefnumótun í ferðaþjónustu er sérstaklega fjallað um stefnumótun í sjálfbærri eða „grænni“ ferðamennsku og umhverfisvernd. Þar er lagt til að ferðaþjónusta í anda sjálfbærrar þróunar verði efld þannig að hér verði rekin ferðamennska í sátt við land og þjóð. Jafnframt er lögð áhersla á að Ísland gegni forustuhlutverki á sviði umhverfisverndar. Ljóst er, með hliðsjón af þeirri stefnumörkun sem nú liggur fyrir, að halda þarf áfram vinnu og undirbúningi til þess að sjálfbær ferðaþjónusta verði efld, m.a. í anda tillögu þessarar.

Nefndin leggur til að tillögunni verði vísað til ríkisstjórnarinnar.

Kristín Halldórsdóttir sat fundi nefndarinnar sem áheyrnarfulltrúi og er samþykk áliti þessu.

Alþingi, 29. maí 1996.

Einar K. Guðfinnsson,

Magnús Stefánsson.

Kristján Pálsson.

form., frsm.

Stefán Guðmundsson.

Egill Jónsson.

Árni Johnsen.

Ásta R. Jóhannesdóttir.

Ragnar Arnalds.

Gísli S. Einarsson.
Rannsókn á launa- og starfskjörum landsmanna Nefndarálit - þingskjal nr. 1127

1995–96. – 1065 ár frá stofnun Alþingis.

120. löggjafarþing. – 109 . mál.

1127. Nefndarálit um till. til þál. um rannsókn á launa- og starfskjörum landsmanna.

Frá félagsmálanefnd.

Nefndin hefur fjallað um tillöguna og fengið umsagnir um hana frá Bandalagi starfsmanna ríkis og bæja, kjararannsóknarnefnd, Jafnréttisráði, Kennarasambandi Íslands, Alþýðusambandi Íslands og félagsmálaráðuneyti.

Tillagan miðar að því að gerð verði rækileg og víðtæk rannsókn á launa- og starfskjörum landsmanna og að úttektin taki bæði til opinberra starfsmanna og launafólks á almennum vinnumarkaði. Auk þess verði hugað að samanburði á milli einstakra hópa og samspili samningsbundinna launataxta og yfirborgana eða hins opna og dulda hluta launakerfisins. Í umsögn kjararannsóknarnefndar kemur fram að nefndin og Hagstofa Íslands hafa þegar tekið upp samstarf um framkvæmd reglubundinna launakannana sem eiga að ná til allra höfuðatvinnugreina og starfsgreina á vinnumarkaði. Þessar nýju og breyttu kannanir munu hefjast á þessu ári og búist er við fyrstu niðurstöðum í ársbyrjun 1997. Kannanirnar munu í höfuðatriðum ná yfir þau atriði sem tillagan byggist á. Með hliðsjón af efni tillögunnar þykir rétt að beina því til kjararannsóknarnefndar og Hagstofu Íslands að unnið verði á þeim forsendum sem tillagan gerir ráð fyrir þannig að tryggt sé að árangurinn verði ítarlegt yfirlit yfir launa- og starfskjör landsmanna.

Nefndin leggur til að tillögunni verði vísað til ríkisstjórnarinnar.

Kristján Pálsson var fjarverandi við afgreiðslu málsins.

Alþingi, 29. maí 1996.

Kristín Ástgeirsdóttir,

Pétur H. Blöndal.

Magnús Stefánsson.

form., frsm.

Arnbjörg Sveinsdóttir.

Einar K. Guðfinnsson.

Arnþrúður Karlsdóttir.

Rannveig Guðmundsdóttir.

Bryndís Hlöðversdóttir.
Rannsóknir í ferðaþjónustu Nefndarálit - þingskjal nr. 1134

1995–96. – 1065 ár frá stofnun Alþingis.

120. löggjafarþing. – 76 . mál.

1134. Nefndarálit um till. til þál. um rannsóknir í ferðaþjónustu.

Frá samgöngunefnd.

Nefndin hefur fjallað um málið og fengið á fund til sín Magnús Oddsson ferðamálastjóra og Ármann Kr. Ólafsson, aðstoðarmann samgönguráðherra.

Nefndin fékk sendar umsagnir um tillöguna frá Sambandi veitinga- og gistihúsa, Ferðamálasamtökum Vestfjarða, Ferðamálasamtökum Suðurlands, umhverfisráðuneyti, Félagi íslenskra ferðaskrifstofa, Ferðamálaráði Íslands, Bændasamtökum Íslands, Háskólanum á Akureyri og Ferðamálasamtökum höfuðborgarsvæðisins.

Meginefni þessarar tillögu er að stuðla að eflingu rannsókna í ferðaþjónustu, tryggja grundvöll stefnumótunar og langtímaáætlana í atvinnugreininni og stuðla að jafnvægi í fjárfestingu og að gripið verði til ráðstafana í þessu sambandi. Bent hefur verið á að íslensk ferðaþjónusta hefur ekki notið sömu stöðu til rannsókna, þróunarstarfa og stefnumótunar og aðrar mikilvægar atvinnugreinar. Greinin styðst ekki við rannsóknastofnanir sem hafa sérhæfðu hlutverki að gegna á þessu sviði.

Í nýútkominni skýrslu samgönguráðuneytisins um stefnumótun í ferðaþjónustu er m.a. fjallað um menntun og rannsóknir. Þar er talið að bjóða eigi upp á menntun í ferðaþjónustu á háskólastigi og að menntun og starfsþjálfun í ferðaþjónustu verði einnig í boði á öðrum skólastigum. Þá er samkvæmt skýrslunni stefnt að því að rannsóknastarfsemi á sviði ferðamála verði efld þannig að hún verði í fullu samræmi við þarfir atvinnugreinarinnar og styðji við stefnumótun, markaðsstarf, vöruþróun og gæðaeftirlit í atvinnugreininni.

Í tillögunni er lagt til að gagnamiðstöð verði stofnuð við skrifstofu Ferðamálaráðs Íslands á Akureyri og að rannsóknarfulltrúi starfi þar. Skrifstofan á Akureyri sér í dag um upplýsingaöflun og útgáfu, umhverfismál, markaðsráðgjöf innan lands og öll samskipti við innlenda ferðaþjónustuaðila. Í gagnagrunni skrifstofunnar er m.a. að finna upplýsingar um alla ferðaþjónustu á Íslandi. Þá hefur Háskólinn á Akureyri lýst áhuga á að setja á stofn rannsóknadeild ferðamála innan Rannsóknastofnunar Háskólans á Akureyri. Þá er lagt til að stofnaður verði sérstakur rannsóknasjóður við Ferðamálaráð Íslands. Nefndin telur ekki þörf á að koma á sérstökum rannsóknasjóði og telur eðlilegt að rannsóknir verði fjármagnaðar með öðrum hætti. Nefndin leggur því til að tillagan verði samþykkt með eftirfarandi

BREYTINGU:

2. tölul. falli brott.

Alþingi, 31. maí 1996.

Einar K. Guðfinnsson,

Magnús Stefánsson.

Kristján Pálsson.

form., frsm.

Stefán Guðmundsson.

Egill Jónsson.

Árni Johnsen.

Gísli S. Einarsson.

Ragnar Arnalds.

Ásta R. Jóhannesdóttir,

með fyrirvara.
Samningar við Færeyjar um fiskveiðimál Nefndarálit - þingskjal nr. 1141

1995–96. – 1065 ár frá stofnun Alþingis.

120. löggjafarþing. – 470 . mál.

1141. Nefndarálit um till. til þál. um staðfestingu tveggja samninga við Færeyjar um fiskveiðimál.

Frá utanríkismálanefnd.

Nefndin hefur fjallað um tillöguna og fengið á sinn fund Halldór Ásgrímsson utanríkisráðherra, Helga Ágústsson, ráðuneytisstjóra utanríkisráðuneytisins, Árna Kolbeinsson, ráðuneytisstjóra sjávarútvegsráðuneytisins, Kristin F. Árnason, skrifstofustjóra viðskiptaskrifstofu utanríkisráðuneytisins, og Tómas H. Heiðar frá utanríkisráðuneytinu. Þá óskaði nefndin eftir umsögn sjávarútvegsnefndar um málið og er hún birt sem fylgiskjal með nefndaráliti um 527. mál (þskj. 1140).

Mál þetta tengist samningaviðræðum Íslands við Færeyjar, Noreg og Rússland um veiðar úr norsk-íslenska síldarstofninum og vísast til þskj. 1140 um málsmeðferð.

Bent er á að ekki er þörf á að breyta 1. gr. samnings milli Íslands og Færeyja um stjórn veiða úr norsk-íslenska síldarstofninum á árinu 1996 frá 2. febrúar 1996 sem kveður á um hámarksaflahlutdeild landanna úr norsk-íslenska síldarstofninum á árinu 1996. Nægilegt var að skiptast á orðsendingum milli landanna um ákvörðun um aflahlutdeild í stofninum fyrir árið 1996, en það var gert 6. maí 1996, sbr. fskj. IV á þskj. 1010.

Nefndin leggur áherslu á mikilvægi samstarfs og góðra samskipta Færeyinga og Íslendinga á sviði sjávarútvegs, sem og á öðrum sviðum, og leggur til að tillagan verði samþykkt óbreytt.

Alþingi, 31. maí 1996.

Geir H. Haarde,

Össur Skarphéðinsson.

Tómas Ingi Olrich.

form., frsm.

Siv Friðleifsdóttir.

Gunnlaugur M. Sigmundsson.

Árni M. Mathiesen.

Hjörleifur Guttormsson.

Ásta R. Jóhannesdóttir.

Vilhjálmur Egilsson.
Trúnaðarsamband fjölmiðlamanna og heimildarmanna Nefndarálit - þingskjal nr. 1143

1995–96. – 1065 ár frá stofnun Alþingis.

120. löggjafarþing. – 261 . mál.

1143. Nefndarálit um till. til þál. um endurskoðun á lagaákvæðum um vernd trúnaðarsambands fjölmiðlamanna og heimildarmanna þeirra.

Frá allsherjarnefnd.

Nefndin hefur fjallað um málið og fengið sendar umsagnir frá dómsmálaráðuneytinu og Blaðamannafélagi Íslands.

Tillagan fjallar um endurskoðun á gildandi lögum um vernd trúnaðarsambands fjölmiðlamanna og heimildarmanna þeirra. Sérstaklega verði 53. gr. laga nr. 19/1991, um meðferð opinberra mála, skoðuð og mat lagt á hvort þörf sé á frekari löggjöf sem miði að því að tryggja aðstöðu blaðamanna og annars fjölmiðlafólks við störf sín.

Í umsögn dómsmálaráðuneytisins er bent á að dómsmálaráðherra hafi þegar falið réttarfarsnefnd að framkvæma heildarendurskoðun á lögum um meðferð opinberra mála og er þar lagt til að þetta mál verði tekið til sérstakrar athugunar í því sambandi. Með hliðsjón af framansögðu leggur allsherjarnefnd til að tillögunni verði vísað til ríkisstjórnarinnar.

Jóhanna Sigurðardóttir sat fund nefndarinnar sem áheyrnarfulltrúi og er samþykk áliti þessu.

Alþingi, 31. maí 1996.

Sólveig Pétursdóttir,

Valgerður Sverrisdóttir.

Ögmundur Jónasson.

form., frsm.

Guðný Guðbjörnsdóttir.

Hjálmar Jónsson.

Lúðvík Bergvinsson.

Jón Kristjánsson.

Katrín Fjeldsted.

Kristján Pálsson.
Ólöglegur innflutningur fíkniefna Nefndarálit - þingskjal nr. 1144

1995–96. – 1065 ár frá stofnun Alþingis.

120. löggjafarþing. – 62 . mál.

1144. Nefndarálit um till. til þál. um hert viðurlög við ólöglegum innflutningi á fíkniefnum.

Frá allsherjarnefnd.

Nefndin hefur fjallað um málið og fengið umsagnir frá Lögmannafélagi Íslands, lögreglustjóranum í Reykjavík, sýslumanninum á Keflavíkurflugvelli, Landssambandi lögreglumanna, Fangelsismálastofnun ríkisins og ríkissaksóknara.

Nefndin hélt sérstakan fund í febrúar sl. þar sem fjallað var um fíkniefnavandann og hugsanleg úrræði til að bregðast við honum. Gestir á þeim fundi voru Sigurður Tómas Magnússon og Högni Kristjánsson frá dómsmálaráðuneyti, Hallvarður Einvarðsson og Egill Stephensen frá embætti ríkissaksóknara, Allan V. Magnússon og Guðjón Markússon frá Dómarafélagi Íslands, Haraldur Johannessen, Jón Friðrik Sigurðsson og Erlendur Baldursson frá Fangelsismálastofnun ríkisins, Böðvar Bragason, Björn Halldórsson og Jóhann Hauksson frá embætti lögreglustjórans í Reykjavík, Jóhann Jóhannsson frá útlendingaeftirlitinu og Kristinn Ólafsson tollgæslustjóri. Var m.a. rætt um hvort hert viðurlög væru rétta leiðin til að stemma stigu við þessari vá. Fram kom á fundinum að ríkisstjórnin hefði þegar skipað starfshóp til að fara yfir þessi mál og leita leiða til úrbóta. Má í því sambandi vísa til skýrslu forsætisráðherra um útbreiðslu fíkniefna og þróun ofbeldis lögð fram 29. apríl sl., sbr. þskj. 869.

Allsherjarnefnd leggur því til að tillögunni verði vísað til ríkisstjórnarinnar.

Jóhanna Sigurðardóttir sat fundi nefndarinnar sem áheyrnarfulltrúi og er samþykk áliti þessu.

Alþingi, 31. maí 1996.

Sólveig Pétursdóttir,

Valgerður Sverrisdóttir.

Ögmundur Jónasson.

form., frsm.

Hjálmar Jónsson.

Jón Kristjánsson.

Guðný Guðbjörnsdóttir.

Lúðvík Bergvinsson.

Katrín Fjeldsted.

Kristján Pálsson.
Mat á jarðskjálftahættu og styrkleika mannvirkja á Suðurlandi Nefndarálit - þingskjal nr. 1153

1995–96. – 1065 ár frá stofnun Alþingis.

120. löggjafarþing. – 139 . mál.

1153. Nefndarálit um till. til þál. um nýtt mat á jarðskjálftahættu og styrkleika mannvirkja á Suðurlandi.

Frá umhverfisnefnd.

Nefndin hefur fjallað um málið og fengið umsagnir frá Orkustofnun, Landsvirkjun, Norrænu eldfjallastöðinni, Veðurstofu Íslands, Rannsóknastofnun byggingariðnaðarins og borgarverkfræðingnum í Reykjavík.

Tillagan fjallar um úttekt á mannvirkjum á Suðurlandi með tilliti til jarðskjálftahættu, gerð áætlunar um úrbætur til að styrkja eða úrelda mannvirki sem talin eru ótraust og kortlagningu svæða með tilliti til staðbundinnar jarðskjálftahættu. Hafin er vinna að þessu á vegum Sambands sunnlenskra sveitarfélaga og fleiri aðila, en nauðsynlegt er að samræma þær aðgerðir. Jafnframt er nú unnið að heildarendurskoðun laga um varnir gegn snjóflóðum og skriðuföllum, nr. 28/1985. Meðal þess sem þar er til endurskoðunar er hlutverk ofanflóðasjóðs með tilliti til annarra náttúruhamfara og forvarna, sbr. álit umhverfisnefndar um frumvarp til laga um breyting á lögum um varnir gegn snjóflóðum og skriðuföllum á þskj. 1030.

Nefndin telur að með þingmálinu sé vakin athygli á verkefni og vinnu sem æskilegt sé að styðja og samræma öðrum þáttum er tengjast viðbrögðum við náttúruhamförum. Því leggur nefndin til að tillögunni verði vísað til ríkisstjórnarinnar.

Ásta R. Jóhannesdóttir sat fundi nefndarinnar sem áheyrnarfulltrúi og er samþykk því sem fram kemur í áliti þessu.

Alþingi, 3. júní 1996.

Ólafur Örn Haraldsson,

Gísli S. Einarsson.

Árni M. Mathiesen.

form., frsm.

Ísólfur Gylfi Pálmason.

Tómas Ingi Olrich.

Hjörleifur Guttormsson.

Katrín Fjeldsted.

Kristín Halldórsdóttir.

Einar Oddur Kristjánsson.
Vegáætlun 1995–1998 Þingsályktun - þingskjal nr. 1160

120. löggjafarþing 1995–1996.

Nr. 12/120.

Þskj. 1160 - 295. mál.

Þingsályktun um breytingu á þingsályktun um vegáætlun fyrir árin 1995–1998.

Alþingi ályktar, skv. V. kafla vegalaga, nr. 45/1994, að eftirfarandi breytingar skuli gerðar á vegáætlun fyrir árin 1995–1998:

a. Fyrir árið 1996 skal framkvæmdum í vegamálum hagað samkvæmt eftirfarandi vegáætlun:

I. ÁÆTLUN UM FJÁRÖFLUN

(Fjárhæðir í m.kr.)

II. SKIPTING ÚTGJALDA

(Fjárhæðir í m.kr.)

SUNDURLIÐUN

2.3. Til nýrra þjóðvega.

1. Stofnvegir.

1.1. Almenn verkefni og bundin slitlög.

1.2. Höfuðborgarsvæðið.

1.3. Stórverkefni.

1.5. Framkvæmdaátak.

Almenn verkefni.

Höfuðborgarsvæðið.

2. Tengivegir.

3. Til brúagerða.

1. Brýr 10 m og lengri .

b. Lýsing eftirtaldra vega í III. kafla, FLOKKUN VEGA, liðnum 3.1. STOFN- OG TENGIVEGIR EFTIR KJÖRDÆMUM, orðast svo:

1. 1 Hringvegur: (Reykjaneskjördæmi.) Frá sýslumörkum við Sandskeið um Lækjarbotna, ofan Reykjavíkur, um Mosfellssveit, Kjalarnes og í jarðgöng undir Hvalfjörð á móts við Tíðaskarð.

2. 1 Hringvegur: (Vesturlandskjördæmi.) Frá sýslumörkum í Hvalfjarðargöngum, inn fyrir Akrafjall, út fyrir Hafnarfjall, yfir Borgarfjörð hjá Borgarnesi, um Eskiholt, Norðurárdal, að sýslumörkum á Holtavörðuheiði.

3. 47 Hvalfjarðarvegur: (Reykjaneskjördæmi.) Af Hringvegi við Ártúnsá, inn Hvalfjörð að sýslumörkum í Hvalfjarðarbotni.

4. 47 Hvalfjarðarvegur: (Vesturlandskjördæmi.) Frá sýslumörkum í Hvalfjarðarbotni út Hvalfjarðarströnd á Hringveg sunnan Laxár.

5. 51 Akrafjallsvegur: Af Hringvegi austan við Innrihólm, út fyrir Akrafjall, skammt austan Akraneskaupstaðar, inn með Akrafjalli norðanverðu á Hringveg hjá Urriðaá.

6. 506 Grundartangavegur: Af Hringvegi hjá Klafastöðum að Grundartangahöfn.

7. 509 Akranesvegur: Af Akrafjallsvegi innan kaupstaðar að ferjubryggju á Akranesi.

8. 503 Innnesvegur: Af Akrafjallsvegi hjá Reyni um Ytrahólm og Esjubraut á Akranesi að Akranesvegi.

9. 501 Innrahólmsvegur: Af Innnesvegi hjá Miðgarði að Kirkjubóli.

10. 48 Kjósarskarðsvegur: Af Hvalfjarðarvegi norðan Laxár, um Reynivelli og Kjósarskarð að sýslumörkum vestan Stíflisdalsvatns.

11. 460 Eyrarfjallsvegur: Af Hvalfjarðarvegi hjá Kiðafelli, sunnan Eyrarfjalls á Hvalfjarðarveg hjá Felli.

12. 461 Meðalfellsvegur: Af Hvalfjarðarvegi hjá Skorá, norðan Meðalfellsvatns á Kjósarskarðsveg sunnan brúar á Laxá hjá Vindáshlíð.

13. 50 Borgarfjarðarbraut: Af Hvalfjarðarvegi við Ferstiklu, um Geldingadraga, Hestháls og Bæjarsveit, yfir brú á Hvítá hjá Kljáfossi, um Stafholtstungur á Vesturlandsveg hjá Haugum.

14. 502 Svínadalsvegur: Af Hvalfjarðarvegi hjá Miðfelli, norður yfir Laxá hjá Hóli, um Eyri á Borgarfjarðarbraut gegnt Geitabergi.

c. Við liðinn 3.2.1. Stofnvegir í III. kafla, FLOKKUN VEGA, bætist:

47 Hvalfjarðarvegur.

509 Akranesvegur.

Samþykkt á Alþingi 3. júní 1996.
Flugmálaáætlun 1996–1999 Þingsályktun - þingskjal nr. 1161

120. löggjafarþing 1995–1996.

Nr. 13/120.

Þskj. 1161 - 365. mál.

Þingsályktun um flugmálaáætlun árin 1996–1999.

Alþingi ályktar að framkvæmdum í flugmálum og rekstri flugvalla skuli hagað samkvæmt eftirfarandi flugmálaáætlun fyrir árin 1996–1999.

I. ÁÆTLUN UM FJÁRÖFLUN

(Fjárhæðir í millj. kr.)

II. SKIPTING ÚTGJALDA

(Fjárhæðir í millj. kr.)

III. FLOKKUN FLUGVALLA

3.1 Áætlunarflugvellir I:

Reykjavík, Akureyri, Vestmannaeyjar, Egilsstaðir, Ísafjörður, Hornafjörður, Húsavík og Sauðárkrókur.

3.2 Áætlunarflugvellir II:

Patreksfjörður, Bíldudalur, Siglufjörður, Vopnafjörður, Grímsey, Norðfjörður, Flateyri og Þingeyri.

3.3 Áætlunarflugvellir III:

Mývatn, Hólmavík, Raufarhöfn, Gjögur, Kópasker, Borgarfjörður eystri og Þórshöfn.

3.4 Aðrir flugvellir og lendingarstaðir:

A. Þjónustuflugvellir: Bakkafjörður, Bakki, Blönduós, Borgarnes, Breiðdalsvík, Ólafsfjörður, Reykhólar, Reykjanes við Djúp, Rif, Selfoss, Stykkishólmur og Vík.

B. Aðrir flugvellir: Álftaver, Fagurhólsmýri, Fáskrúðsfjörður, Geysir, Grímsstaðir, Herðubreiðarlindir, Hrafnseyri, Húsafell, Hveravellir, Kerlingarfjöll, Kirkjubæjarklaustur, Nýidalur, Skálavatn, Sprengisandur og Þórsmörk.

C. Sportflugvellir: Flúðir, Hella, Melgerðismelar og Sandskeið.

D. Lendingarstaðir: Arngerðareyri, Búðardalur, Bæir, Dagverðará, Djúpivogur, Einholtsmelar, Grundarfjörður, Hrísey, Hvammstangi, Ingjaldssandur, Kaldármelar, Króksfjarðarnes, Melanes, Sandármelar, Skógarsandur, Stórholt, Stóri-Kroppur og Tálknafjörður.

E. Lendingarstaðir í eigu og í umsjá annarra aðila en Flugmálastjórnar: Auðkúluheiði, Forsæti, Gunnarsholt, Hvolsvöllur, Múlakot og Þórisós.

IV. SUNDURLIÐUN FRAMKVÆMDA

(Fjárhæðir í millj. kr.)

Samþykkt á Alþingi 3. júní 1996.
Samningar við Færeyjar um fiskveiðimál Þingsályktun - þingskjal nr. 1167

1995–96. – 1065 ár frá stofnun Alþingis.

120. löggjafarþing. – 470 . mál.

1167. Þingsályktun um staðfestingu tveggja samninga við Færeyjar um fiskveiðimál.

(Afgreidd frá Alþingi 3. júní.)

Alþingi ályktar að heimila ríkisstjórninni að staðfesta fyrir Íslands hönd samning milli Íslands og Færeyja um stjórn veiða úr norsk-íslenska síldarstofninum á árinu 1996 og samning milli Íslands og Færeyja um fiskveiðar innan íslenskrar og færeyskrar lögsögu á árinu 1996 sem gengið var frá með orðsendingaskiptum í Reykjavík og Þórshöfn 2. febrúar 1996.
Samningar um veiðar úr norsk-íslenska síldarstofninum Þingsályktun - þingskjal nr. 1168

120. löggjafarþing 1995–1996.

Nr. 15/120.

Þskj. 1168 - 527. mál.

Þingsályktun um staðfestingu þriggja samninga um veiðar úr norsk-íslenska síldarstofninum.

Alþingi ályktar að heimila ríkisstjórninni að staðfesta fyrir Íslands hönd eftirtalda samninga um veiðar úr norsk-íslenska síldarstofninum sem gerðir voru í Ósló 6. maí 1996:

1. Bókun um verndun, skynsamlega nýtingu og stjórnun veiða á norsk-íslenska síldarstofninum í Norðaustur-Atlantshafi.

2. Samning milli Íslands og Noregs um veiðiheimildir innan íslenskrar lögsögu og lögsögu Jan Mayen á árinu 1996.

3. Samning milli Íslands og Rússlands um veiðiheimildir innan íslenskrar lögsögu á árinu 1996.

Samþykkt á Alþingi 3. júní 1996.